|  |  |
| --- | --- |
| Teitl y gweithgaredd: | **Gêm ddosbarth – enwau lluosog yn y darn allan o *Trysor y Môr-ladron*** |
| Disgrifiad: | Gêm ddosbarth er mwyn annog y dysgwyr i gofio rhai o’r enwau lluosog yn y darn allan o *Trysor y Môr-ladron* |
| Blynyddoedd ysgol: | Bl 5 a 6 |
| Sgìl Rhaglen Astudio posib: | Ysgrifennu / Ysgrifennu’n gywir / Iaith |
| Testun T. Llew Jones | *Trysor y Môr-ladron,* o ail baragraff t.190 i ddiwedd t.198. |
| Offer angenrheidiol: | Bwrdd gwyn, offer ysgrifennu |
| Trefn a awgrymir: | * Esbonio y bydd y dysgwyr yn adolygu’r enwau lluosog (beth ydyn nhw?) sydd yn y darn hwn o’r nofel.
* Rhannu’r dosbarth yn dri thîm cyfartal. Y tri thîm i ddewis enwau pwrpasol sy’n codi o’r nofel, e.e. Tîm Harri Morgan.
* Rhoi rhif i bob aelod yn y tîm, felly bydd 3 chystadleuydd sydd â rhif 6, er enghraifft. Yr athro’n ysgrifennu’r rhifau (e.e. 1-10) ar ddarn o bapur at ei ddefnydd ei hun er mwyn cofnodi pa rifau y bydd wedi’u defnyddio.
* Rhoi tair colofn ar y bwrdd gwyn, un i bob tîm.
* Gweithio drwy’r rhestr o 20 enw unigol sydd yn y pwynt bwled nesaf fesul un. Gyda phob un o’r 20 enw unigol, dweud ac ysgrifennu’r **enw unigol**, yna, gweiddi un rhif allan ar hap, e.e. ‘6’. Rhaid i’r aelod hwnnw o’r tîm ddod allan, heb ymgynghori â gweddill y tîm, ac ysgrifennu’r **enw lluosog** yng ngholofn y tîm ar y bwrdd gwyn.
* Dyma’r enwau unigol: **rhwyf; Sbaenwr; dant; morwr; cleddyf, blaen; pen; gris; sawdl; caban; carcharor; panel; dydd; gorchymyn; arf, gwn; hwyl; troed; bloedd, ton.**
* Rhoi cyfnod penodol, e.e. 20 eiliad, i wneud hyn (gellid defnyddio amserydd i greu rhagor o densiwn). Ar ddiwedd y cyfnod, rhoi marc am bob ymgais gywir, a chofnodi’r marc wrth ymyl enw’r tîm.
* Rhaid bod yn llym, e.e. mynnu bod dwy ‘n’ yn ‘gynnau’, ac mai ‘gorchmynion’ a ysgrifennir, nid ‘gorchymynion’.
* Ar ôl mynd drwy’r rhestr enwau unigol, gellir ail-wneud rhai enwau a achosodd broblemau, fel y rhai uchod, er mwyn gweld a yw’r dysgwyr wedi eu dysgu bellach.
 |
| Gweithgareddau gwahaniaethol: | Gweithgaredd ysgrifennu: Dewis rhai enwau lluosog i’w cynnwys mewn brawddegau.  |